### Beslutningstema

I denne sag skal besluttes, om Tønder Kommune skal udbyde en grund til salg i offentligt udbud, under hvilke vilkår og til hvilken mindstepris.

### Historik

Matr. 670 Tønder har fra 1968 til 1993 været anvendt til tømmerhandel.

### Sagsfremstilling

Forvaltningen Teknik/Miljø, Service & Beskæftigelse har fået flere henvendelser fra interesserede købere, der gerne vil købe en grund, som Tønder Kommune ejer på [adresse] Tønder, matr. 670 Tønder. Grunden er 1.585 m². Den har tidligere været forpagtet ud til oplag, pt. henligger den.

En del af matr. 670 Tønder er kortlagt som forurenet (på vidensniveau 2) efter jordforureningsloven på grund af, at der har været en tømmerhandel med olietanke på grunden. Ved en undersøgelse på grunden er der fundet forurening med oliestoffer i overjorden, og der er fundet bl.a. arsen, chrom og kobber. Resten af grunden er kortlagt som muligt forurenet (på vidensniveau 1). Tønder kommune kunne vælge at undersøge forureningens omfang og eventuelt oprense grunden. Det foreslås istedet, at udbyde grunden, som den er, så en køber selv skal tage hånd om forureningen. En ibrugtagning af grunden til boligformål vil forudsætte, at grunden enten oprenses, eller der søges/opnås en såkaldt § 8 tilladelse (en godkendelse efter jordforureningsloven af hvordan den forurenede jord, og den måske forurende jord på grunden håndteres) inden fremtidig anvendelse. Anvendelse til erhverv vil som udgangspunkt ikke forudsætte en såkaldt § 8 tilladelse. Se vedlagte udtalelse fra Myndighedsafdelingen.

Grunden er omfattet af byplanvedtægt nr. 14 fra 1977 og beliggende i område 1, hvor anvendelsen er fastlagt til erhvervsformål som f.eks. "Ikke generende industri-, værksteds- og oplagsvirksomhed". I kommuneplanramme 630.11.10 er grundens fremtidige anvendelse derimod fastlagt til boligformål (dog med mulighed for ikke generende erhverv i miljøklasse 1-2). I princippet strider de 2 planer således imod hinanden. Kommuneplanen er imidlertid ikke retsvirkende overfor kommunens borgere, men Kommunalbestyrelsen er forpligtet af kommuneplanens bestemmelser. Hvis grunden sælges som erhvervsgrund, vil kommunenplanens rammebestemmelse derfor ved næste revision af kommunenplanen skulle ændres. Grunden vil kunne sælges til erhvervsformål i miljøklasse i 1-2 måske miljøklasse 3, afhængigt af den konkrete virksomhedstype, da der er boliger som nærmeste naboer både mod øst, vest og nord. Mod syd grænser grunden op til et industriområde med mulighed for erhverv i miljøklasse 3-6.

Hvis grunden sælges til bolig, vil lokalplanen enten kunne ophæves for det areal, som grunden omfatter, så det fremover kun er kommuneplanen, der er gældende for grunden. En alternativ vil være at udarbejde en ny lokalplan for hele området. Samtidig vil de forældede planforhold kunne blive ajourført.

I årenes løb har der været en del henvendelser fra interesserede købere, men pga. ovennævnte har grunden ikke været udbudt til salg. På et tidspunkt besluttede forvaltningen, at et salg skulle afvente, hvad der ville ske med slagterigrunden, der ligger lige syd for matr. 670 Tønder. Nu er slagterigrunden solgt til en privat og anvendes primært til lagervirksomhed.

Det foreslås, at udbyde grunden offentligt til salg som en projektgrund, hvor det ikke ligger fast, om den skal sælges til bolig eller erhverv.

Arealet skal jf. udbudsbekendtgørelsen sælges til markedsprisen. Det er svært at vurdere markedsprisen for grunden, da den er forurenet. Afdelingen Ejendomme har derfor indhentet 2 eksterne vurderinger. Ejendomsmægler Jonas Overgaard har vurderet grunden til 125.000 kr. inkl. moms, og Home har vurderet grunden til 100.000 kr. inkl. moms. Det foreslås, at grunden udbydes til gennemsnitsprisen af de 2 vurderinger, nemlig 112.500 kr. inkl. moms. Det giver en mindstepris på 71 kr. pr. m² inkl. moms.

### Økonomi

Et salg vil give en indtægt på 112.500 kr. inkl. moms (90.000 ekskl. moms).

### Lovgrundlag

Udbudsbekendtgørelsen, Planloven, Den Kommunale Styrelseslov §68, stk. 1, Kommunalfuldmagtsreglerne og Jordforureningsloven.

### Fagchef for borger-, digital- og ejendomsservice indstiller,

at matr. 670 Tønder udbydes til salg med projekt til en mindstepris på 112.500 kr. inkl. moms, og

at indstillingen videresendes til Kommunalbestyrelsen.

Beslutning fra Økonomiudvalget, 22. juni 2023, pkt. 18:

Indstillingen anbefales.

Karlo Schultz og Simon Knudsen deltog ikke i mødet.

### Beslutning

Indstillingen godkendt.